別李明府
作者：韓翃
朝代：唐

paragraphs: 寵光五世要青組，出入珠宮引簫鼓。
醉舞雄王玳瑁牀，嬌嘶駿馬珊瑚柱。
胡兒夾鼓越婢隨，行捧玉盤嘗荔枝。
羅山道士請人送，林邑使臣調象騎。
愛君一身遊上國，闕下名公如舊識。
萬里初懷印綬歸，湘江過盡嶺花飛。
五侯焦石烹江筍，千戶沈香染客衣。
別後想君難可見，蒼梧雲裏空山縣。
汗苑芳菲入夏闌，待君障日蒲葵扇。